b'\n_START_ARTICLE_\nGabriel Ahlman\n_START_PARAGRAPH_\nGabriel Ahlman (8. syyskuuta 1737 Perni\xc3\xb6 - 5. lokakuuta 1799 Messukyl\xc3\xa4) oli suomalainen kruununvouti, asessori ja kartanonomistaja jonka testamenttilahjoituksen turvin perustettiin alkeisopetusta antaneita niin sanottuja Ahlmanin kouluja Tampereelle ja sen l\xc3\xa4hiymp\xc3\xa4rist\xc3\xb6\xc3\xb6n._NEWLINE_Gabriel Ahlmanin is\xc3\xa4 oli k\xc3\xb6yh\xc3\xa4 apupappi ja Gabriel oli perheen nelj\xc3\xa4st\xc3\xa4 lapsesta toiseksi vanhin. Is\xc3\xa4 kuoli pojan ollessa vain seitsem\xc3\xa4nvuotias. Vaatimattomista l\xc3\xa4ht\xc3\xb6kohdista huolimatta Gabriel Ahlman p\xc3\xa4\xc3\xa4si ylioppilaaksi Turun katedraalikoulusta vuonna 1754. T\xc3\xa4m\xc3\xa4n j\xc3\xa4lkeen h\xc3\xa4n jatkoi opintoja yliopistossa, p\xc3\xa4tev\xc3\xb6ityi virkamieheksi ja tuli aluksi nimismieheksi Kangasalle. Nimismiehen toimensa ohella h\xc3\xa4n viljeli vuokraajana Liuksialan kartanoa Kangasalla, Nokian kartanoa Pirkkalassa ja Otavalan kartanoa Messukyl\xc3\xa4ss\xc3\xa4. _NEWLINE_Ahlman toimi kruununvoutina vuosina 1771\xe2\x88\x921777 ja sen j\xc3\xa4lkeen h\xc3\xa4n omisti vuosina 1778\xe2\x80\x931799 Tampereen l\xc3\xa4hell\xc3\xa4 sijainneen Hatanp\xc3\xa4\xc3\xa4n kartanon. H\xc3\xa4net on haudattu Messukyl\xc3\xa4n vanhan kirkon hautausmaalle._NEWLINE_Testamentissaan Ahlman j\xc3\xa4tti puolet 40 557 riksin arvoisen omaisuutensa korkotuotoista k\xc3\xa4ytett\xc3\xa4v\xc3\xa4ksi Tampereen ymp\xc3\xa4rist\xc3\xb6pit\xc3\xa4jien varattomille lapsille annettavaan alkeisopetukseen sek\xc3\xa4 toisen puolen k\xc3\xa4ytett\xc3\xa4v\xc3\xa4ksi soiden ojitukseen, koskien perkaukseen ja Hatanp\xc3\xa4\xc3\xa4n kartanon alustalaisten avustuksiin. Testamentin laadintaan osallistui Ahlmanin hyv\xc3\xa4 yst\xc3\xa4v\xc3\xa4, professori Henrik Gabriel Porthan ja sen toimeenpanosta huolehti Ahlmanin m\xc3\xa4\xc3\xa4r\xc3\xa4yksen mukaisesti Suomen Talousseura. Testamentin toimeenpano kuitenkin viiv\xc3\xa4styi seuran ja Ahlmanin perillisten v\xc3\xa4lille syntyneiden riitojen vuoksi yli kymmeneksi vuodeksi._NEWLINE_Ensimm\xc3\xa4iset Ahlmanin pit\xc3\xa4j\xc3\xa4nkoulut aloittivat toimintansa Pirkkalassa ja Messukyl\xc3\xa4ss\xc3\xa4 vuonna 1811. Kouluja perustettiin my\xc3\xb6s Lemp\xc3\xa4\xc3\xa4l\xc3\xa4\xc3\xa4n, Vesilahdelle, Kangasalle sek\xc3\xa4 P\xc3\xa4lk\xc3\xa4neelle. Koulujen ulkolukuun perustunut opetus ei lopulta vastannut sille asetettuja odotuksia ja ne uudistettiin perusteellisesti 1840-luvulla. Koulut muuttuivat kansakouluiksi vuoteen 1873 menness\xc3\xa4, mutta viel\xc3\xa4 t\xc3\xa4m\xc3\xa4n j\xc3\xa4lkeen Ahlmanin testamenttivaroista jaettiin niille avustuksia kunnes 1904 varojen avulla perustettiin Messukyl\xc3\xa4\xc3\xa4n Ahlmanin Maamies- ja em\xc3\xa4nt\xc3\xa4koulu joka toimii nykyisin Ahlmanin ammattiopiston nimell\xc3\xa4.'